**CONVERSIUNEA PĂRŢILOR DE VORBIRE**

DEFINIŢIE**. Conversiunea (schimbarea valorii/ categoriei morfologice sau gramaticale/ schimbarea categoriei lexico-gramaticale, derivare improprie, transpoziţie lexicogramaticală)** este un mijloc intern de îmbogăţire a lexicului, prin excelenţă gramatical, procedeu de îmbogăţire funcţională a lexicului, în sensul că, părţile de vorbire implicate în acest proces dobândesc trăsăturile altor clase morfologice, fără să-şi piardă valorile iniţiale. Altfel spus, conversiunea constă în formarea unui cuvânt nou prin simpla trecere a acestui cuvânt de la o parte de vorbire la alta, prin schimbarea categoriei lexico-gramaticale, cuvântul însuşindu-şi caracteristicile morfologice şi sintactice ale părţii de vorbire la care trece - *un rănit, cititul, albastrul mării, binele, câmpii arzânde*. Acest lucru se realizează cu concursul unor procedee gramaticale şi anume:

* determinare – de regulă, prin articulare cu articol hotărât, nehotărât, demonstrativ sau adjectival, ceea ce permite transformarea oricărei părţi de vorbire în substantive: verde –*verdele*; citit - *cititul*; isteţ - *un isteţ*; rău - *un rău*; bun - *cel bun*; of – *oful,* scump - *cel scump*;
* acordul – cuvintele implicate în procesul conversiunii fac acordul cu cuvintele pe lângă care stau şi le determină: coşuri *fumegânde*, *tot* porumbul;
* distribuţia în contexte nespecifice, mijloc sintactic ce duce la crearea de adjective din substantive (scriitor *poet*), din pronume (prietenul *meu*, colegul *acesta*, *fiecare* om, *niciun* student).

FORMELE CONVERSIUNII

Conversiunea cunoaşte trei forme principale, dar şi alte forme:

* Substantivizarea;
* Adjectivizarea;
* Adverbializarea;
* alte forme.

SUBSTANTIVIZAREA reprezintă trecerea oricărei părţi de vorbire în substantiv. În clasa substantivului pot intra, prin conversiune, toate cuvintele limbii române, dacă sunt exemplificate în metalimbaj, prin punerea în ghilimele:

“Un” este articol nehotărât.

„Pe” este o prepoziţie.

„Şi” este o conjuncţie.

„Vai” este o interjecţie.

Adjectivele, în poziţia de subiect, dar şi în alte poziţii, în care apar articulate cu articol hotărât enclitic propriu-zis, articol nehotărât sau articol demonstrativ, devin substantive:

Scumpul mai mult păgubeşte.

O frumoasă predă cursul de Design.

Cel isteţ a ocupat primul loc.

Pronumele se converteşte în substantiv, se realizează prin articulare sau determinare: *eul, aceste nimicuri, sinele.*

„Nimicul te aduce, nimicul te reia ”- (Veronica Micle) (pronume negativ devenit substantiv)

Negustorii îţi vând tot felul de nimicuri. (pronume negativ devenit substantiv)

„A fost un geamăt scurt/ Din totul inimii pornit” (George Coşbuc) (pronume nehotărât devenit substantiv)

Formele populare ale pronumelui demonstrativ de depărtare *“asta, ăla”* apar şi substantivizate:

„Un ăla.....un prăpădit de amploaiat” ( I.L. Caragiale)

„Uf, ce anost! Cine-i asta? ” (Al. Vlahuţă)

Numeralele sunt considerate de gramaticieni ca având valoare substantivală, atunci când sunt folosite singure sau sunt articulate. Numeralul poate fi convertit în substantiv în contexte ca:

“Câte zece se sculau să spuie că bănuiesc ei cam pe unde să fie Pripăşel ”- (B.Şt. Delavrancea) (numeral distributiv cu valoare substantivală)

„Despre această treime (Trahanache, Farfuridi, Brânzovenescu), Trahanache zice: < Noi suntem stâlpii puterii> ” (Constantin Dobrogeanu Gherea) (numeral fracţionar cu valoare substantivală)

„S-a dus amorul, un amic/ Supus amândurora,/ Deci cânturilor mele zic/ Adio tuturora ” (Mihai Eminescu) (numeral colectiv cu valoare substantivală)

„Iar marţi dis-dimineaţă puse tarniţele şi desagii pe cai şi, legându-i frumuşel cu căpăstrul pe cel de-al doilea de coada celui întâi, pe cel de-al treilea de coada celui al doilea, pe cel de-al patrulea de coada celui al treilea...... ” (Ion Creangă) (numeral ordinal cu valoare substantivală).

„Acolo-n Plevna şi-n redute/ Stau românii mii şi sute ” (Vasile Alecsandri) (numeral cardinal cu valoare substantivală).

În contexte *ca fiecare sută, această sută de oameni*, nu este vorba de conversiune, *sută* fiind substantiv. Verbele la infinitiv lung devin substantive, dar acest lucru se face cu pierderea valorii iniţiale. Ele devin substantive prin articulare:

„După plecarea măriei-sale, aşezările de la Timiş rămaseră ca-ntr-o destindere leneşă ”. (Mihail Sadoveanu)

„Au purtarea noastră nu-ţi mai place? ” (Petre Ispirescu)

Verbele la participiu devin şi ele substantive prin articulare cu articol hotărât, nehotărât şi demonstrativ:

Nemulţumitului i se ia darul.

„Numele întortochiat....al unui prigonit din Polonia ” (Cezar Petrescu)

„Cei învinşi au fost luaţi prizonieri ” (Costache Negruzzi)

Verbele la supin pot deveni şi ele substantive, prin articulare:

“Turcii se îndreaptă spre Pipirig după jăfuit ”.(Ion Creangă)

Verbele la gerunziu se convertesc în substantive prin articulare cu articol hotărât şi nehotărât:

Suferindul era în salonul doi. Casa are un intrând.

Adverbele se pot converti în substantive, fie prin articulare, cu articol hotărât şi nehotărât, fir prin apariţia în contextele sintactice ale substantivului sau prin determinare:

“Binele adesea venea pe urmele mâhnirei ”. (Grigore Alexandrescu)

„Harap-Alb, pentru că eşti aşa de bun şi te-ai ostenit de ne-ai făcut adăpost, vreu să-ţi fac şi eu un bine în viaţa mea ” (Ion Creangă).

„Aproapele poate fi vrăjmaşul vostru ”. (Matei, 5, 44)

„Chipul lui Dumnezeu este în fiecare din aproapele nostru ”.

„Iubeşte pe aproapele tău ca pe tine însuţi ”.

„Aşa! Aşa! Iubite s-a dus scumpul meu bine ”. (Grigore Alexandrescu)

„Nu era nici azi, nici mâine, nici ieri, nici totdeauna” . (Mihai Eminescu)

Prepoziţiile, în funcţie de context, pot funcţiona ca substantive:

Dedesubtul magazinului era o cofetărie. (prepoziţie)

Nu cunosc dedesubtul problemei. (substantiv).

Conjuncţiile pot deveni substantive prin articulare, la fel şi interjecţiile:

Ai omis un şi din enunţ.

Sunt de acord cu tine, totuşi există un dar.

Acesta e oful tuturor.

S-a auzit un poc de au sărit toţi speriaţi.

ADJECTIVIZAREA reprezintă trecerea unei părţi de vorbire în adjectiv, luând caracteristicile sale.

Substantivele, în combinaţii de tipul *problemă-cheie, întrebare-bombă, elev-bombă, copil-minune* devin adjective. Substantivul îşi schimbă clasa morfologică când înlocuieşte un adjectiv şi ajută la formarea gradului superlativ absolut:

„Păcat de aşa viteaz, o bunătate de om..” (Ion Ghica)

Pe colina dealului se zărea o frumuseţe de casă .

„Dar codrii s-or răsuna/Şi pe noi ne-a-ntâmpina/Păunaşul codrilor,/Voinicul voinicilor”.

„Din cauza lipsei, poetul cel mai poet din Valahia este ameninţat a-şi închide ochii la spital ” (Vasile Alecsandri)

„Laura, Laura, judeci ca cea mai femeie dintre femei” .(Cezar Petrescu)

Articolele nehotărât şi adjectival pot apărea în contexte cu alte valori, acelea de adjective:

Un copil citeşte, doi scriu. (adjectiv numeral)

Un copil citeşte, altul scrie. (adjectiv pronominal nehotărât)

Bolnavul cere nişte apă. (adjectiv pronominal nehotărât)

Pronumele determinative – mai puţin cel personal şi reflexiv, au, pe lângă valoarea pronominală şi pe cea adjectivală:

„Lapte, brânză, unt, ouă de-am putea sclipui ceva să ducem la târg ca să facem ceva parale.” (Ion Creangă)(ceva - adjectiv pronominal nehotărât)

„Niciun zgomot, nicio mişcare de vânt nu se simte.” (Al. Vlahuţă) (niciun, nicio - adjectiv pronominal negativ)

„Însuşi bunicul, cel rar/ La vorbe, azi râde şi-nchină.” (G. Coşbuc) (însuşi - adjectiv pronominal de întărire)

„Ca în cămara ta să vin/Să te privesc de-aproape, /Am coborât cu-al meu senin.” (M. Eminescu)(al meu - adjectiv pronominal posesiv)

„Care om nu ţine la viaţă înainte de toate? ” (I. Creangă) (care - adjectiv pronominal interogativ)

„Câtă poamă tomnie/ Niciuna nu-i dulcie ”. (Jarnic-Bârseanu) (câtă - adjectiv pronominal relativ)

Pronumele posesive devin adjective şi atunci când apar după prepoziţii şi locuţiuni prepoziţionale cu genitivul, acordându-se cu substantivele din locuţiuni sau cu articol hotărât din prepoziţii, preluând de la acestea mărcile de gen, număr şi caz:

În faţa mea se desfăşura spectacolul.

În faţa mea se întindea Bărăganul.

Contra mea se aflau doi câini.

Numeralul, când determină un substantiv, are valoare adjectivală. În realitate, cum la pronume avem opoziţia pronume-adjectiv, tot aşa se întâmplă şi la numeral: un copil-o copilă.

„Ne-a dat câte trei mere şi un covrig.” (B. Şt. Delavrancea) (câte trei - adjectiv numeral distributiv)

„C-o putere îndoită o smuci pe babă de mijloc.” (M. Eminescu)(îndoită - adjectiv numeral multiplicativ)

„Luca Moşneagul, însurăţel de-al doilea....se şi aude strigând afară.”(Ion Creangă) (de-al doilea -adjectiv numeral ordinal)

„Cele trei zâne,- căci trei erau ele,- se cam codeau să-l primească.” (Petre Ispirescu)(*trei* - adjectiv numeral cardinal propriu-zis)

Unele adverbe şi locuţiuni adverbiale *aşa, asemenea, anume, aparte, gata,* *bine, astfel de, de-a gata* pot deveni adjective prin determinarea unui substantiv:

Aşa oameni rar întâlneşti.

Şi-a luat haine de-a gata.

Adverbele pot deveni adjective prin articulare:

„Crainici iepurii cei repezi/Purtătorii îi sunt de veşti ” (M. Eminescu)

Alteori, adverbul, prin determinarea unui substantiv, îndeplineşte funcţia de atribut fără a deveni adjectiv:

„Gherasim luase cizmele şi căciula de altădată.” (M. Sadoveanu)

“Pe un drum de ţară, cătră zarea asfinţitului, în după-amiaza unei zile de atunci, înainta o tabără de cară.” (M. Sadoveanu)

“Se luptase cu greutăţile şi cu cheltuielile, cu preoţii şi cu oamenii de devale. (M. Sadoveanu).

Verbele la participiu, când determină un substantiv, devin adjective:

“Salcâmii plini de floare/ Se uită lung spre sat ”(G.Topârceanu)

„Cu perdelele lăsate/ Şed la masa mea de brad ” (M.Eminescu)

„Oamenii veniţi întru întâmpinarea măriei-sale erau ţărani mândri şi curajoşi.”(M.Sadoveanu).

Verbele la participiu, devenite adjective, au mare valoare expresivă, de aceea, sunt des folosite de scriitori:

“O mamă văduvită..../Pretinde de la fii-şi/Azi mână de ajutor ” (Andrei Mureşanu)

„Lunca bătută de brumă ” (Vasile Alecsandri)

„Plopii înşiraţi se pierd în zare ” (V.Alecsandri)

„Iar în lunca pudruită”,” iarba răsărită ”,” câmpia rourată ” (V.Alecsandri)

„O pasăre pluteşte cu aripi ostenite” (M. Eminescu)

„Oraşul vechi....cu streşine mucegăite” (M.Eminescu)

i. Verbele la gerunziu devin adjective, când determină substantive – gerunziu acordat:

„Pletele cărunţinde cădeau în sferele dese pe umeri” (M.Sadoveanu)

„Pe-o coastă râzândă, ce-n mare îşi pierde/ -Picioru-nflorit” (D.Bolintineanu)

Verbele la gerunziu pot îndeplini funcţia de atribut verbal, în aceste caz, ele nu se acordă cu substantivele pe lângă care stau colibă *dormind*, oameni *alergând*, turme *mugind.*

În limba română actuală, gerunziile acordate se întâlnesc destul de rar. Dintre gerunziile adjectivale care s-au impus în limba scrisă şi apar frecvent chiar în vorbire, menţionăm câteva folosite, de obicei, în îmbinări sintactice de genul producţie *crescândă*, producţie *descrescândă*, ritm *crescând*, rană *sângerândă*, persoană *suferindă*, coşuri *fumegânde.*

În a doua jumătate a secolului al XIX-lea, acest procedeu se întâlnea frecvent la unii dintre poeţii şi prozatorii noştri : Ion Heliade Rădulescu, Dimitrie Bolintineanu, Vasile Alecsandri, Alexandru Odobescu. Însuşi Mihai Eminescu scria: „lebăda *murindă”,* „sărutare *râzândă*”, „lumină *fumegândă*”, „măşti *râzânde*”, „colibe *dorminde*”, „*plângândele* izvoare”.

Bardul de la Mirceşti, Vasile Alecsandri, a folosit gerunziile, creând texte de o mare expresivitate:

„O cosuţă drăgălaşă cu ferestele lucind ”. („Viscolul”)

“Umbra ta răcoritoare, adormindă, parfumată ” („Lunca de la Mirceşti”)

„Albine aducând în gură miere ”. („Concert în luncă ”)

„Corbi croncănind a moarte ”. („Ieri şi azi”)

„Copile mânând turme de oi ”. ( „Dumbrava roşie”)

Concurate fiind, din ce în ce mai mult, de adjectivele participiale şi de cele derivate cu sufixul – tor, majoritatea gerunziilor adjectivale au dispărut chiar din stilul artistic sau beletristic, ele fiind apreciate în secolul trecut pentru concizia lor şi pentru că aduceau o notă inedită în tehnica poetică a vremii.

ADVERBIALIZAREA reprezintă trecerea unei părţi de vorbire în adverb.

Substantivele pot deveni adverbe în contextele în care participă la exprimarea afectivă a superlativului absolut frumoasă *foc*, beat *turtă*, sănătos *tun*, singur *cuc*, alb *colilie* sau sintagme de tipul doarme *buştean,* fuge *glonţ,* bătut *măr*.

“Şedeau singuri cuc şi le ţiuia urechile de urât” .(Ion Creangă)

După consultul medicului, s-a descoperit că era sănătos tun.

Cum auzi una ca asta, fugi glonţ.

Şi în alte combinaţii, substantivele pot deveni adverbe, ajutând tot la exprimarea superlativului absolut:

O groază de lămâi erau alterate.

Platina e catran de scumpă.

E nervos de mama focului.

Substantivele care exprimă unităţi temporale, când se folosesc singure şi apar în forma lor articulată, au valoare adverbială:

„Ziua ninge, noaptea ninge, dimineaţa ninge iară ”(„ Iarna”, V. Alecsandri)

Substantivele formează locuţiuni adverbiale, când apar articulate şi împreună cu prepoziţiile *de-a, cu – cu de-a sila, de-a dreptul, cu binişorul, cu toptanul:*

“M-am gândit să mă scol de la masă, plecând de-a dreptul la gară ”.(Camil Petrescu)

„Şi atunci, minune mare!Numai iacă au şi început a curge furnicile cu droaia ” (Ion Creangă)

Adjectivul, pe lângă conversiunea în substantiv, o cunoaşte şi pe cea de adverb. În mod aproape generalizat, există puţine adjective propriu-zise care nu pot funcţiona ca adverbe:

Boierii se închinară adânc.

În plete avea înflorite alb grijile, năcazurile şi gândurile.

Acea piramidă era rar cercetată.

Soldatul privea ascuţit.

Adjectivele cu valoare afectivă, în unele construcţii în care formează superlativul absolut, devin adverbe, precedând substantivul pe care îl determină şi sunt legate de acesta prin prepoziţia *de*:

„Şi omul bătrân era fript de sărac. ”

Boierul era bogat, putred de bogat .

Numeralul are valoare adverbială, când determină verbe:

S-a pregătit să-i răspundă întreit pentru fiece cuvinţel.

„Goraşcu Horamin închinase a treia oară ulcica lui cu vin acru ” .(M.Sadoveanu)

Există un număr redus de locuţiuni adverbiale care arată fie cauza, fie scopul unei acţiuni sau stări: *de aceea, pentru aceea*. Sensul lor se poate vedea din context:

* cauză:

“ Şi de aceea de azi-nainte poţi să nu mă mai întrebi ” (M.Eminescu)

“-Ştii ceva? Ai oblicit ceva?

- Nu. Tocmai de asta-s cu mare grijă ” (M.Sadoveanu)

* scop:

“Să ştiţi: de asta ne-au trimis, ca să apărăm moşiile şi băncile ”. (E.Camilar)

Verbele la participiu au valoare adverbială când determină un verb:

Se cutremură ca deşteptat dintr-un vis.

Numeroase sunt locuţiunile adverbiale rezultate din participii:

“Pornesc şi turturica şi calul fugind pe întrecute.” (I.Creangă)

“Numai iată ce se trezeşte pe neaşteptate cu Ivan Turbincă” (I.Creangă)

Conjuncţiile coordonatoare *şi, nici, ba, iar*, când nu leagă părţi de propoziţie de acelaşi fel şi au sensul de *chiar, atunci, măcar, din nou, iarăşi*, devin adverbe:

A trecut şi el pe aici. (chiar)

Cum am sosit a şi plecat. (atunci)

N-a învăţat nici poezia. (măcar)

Răspunzând ba, discuţia s-a încheiat.

Iar a câştigat concursul. (din nou)

Prepoziţiile, când nu sunt urmate de substantive, devin adverbe:

- Bei cafea cu lapte sau fără? - Fără!

O situaţie deosebită, faţă de cea dinainte, au unele prepoziţii, la origine adverbe, care probabil datorită originii lor, se pot folosi şi adverbial:

„Dihania se strecura pe intrarea din faţa uşii şi tot pe acolo îşi scotea prada, fără ca nimeni să n-o poată prindă asupra faptei. Larma câinilor se producea după ”. (M.Sadoveanu)

„Cine-i contra să-l vedem,/Ca să ştie soţii.” (G. Coşbuc)

„Trei boieri divanişti erau contra şi trei pentru.” (V. Alecsandri)

ALTE FORME DE CONVERSIUNE

Adverbul *singur* devine pronume cu sensul de *însuşi, chiar:*

“Făcuse un clopot mare la acea mănăstire, cu cheltuiala lui, şi avea dragoste să-l tragă de unul singur.” (I.Creangă)

“Spune-mi, dragă copiliţă/Cu-a ta singură guriţă ” (Teodorescu)

Substantivele *pereche, duzină* au uneori valoarea unui numeral, cu sensurile de *doi, doisprezece*:

Am dat o pereche de şireturi şi tutun.

A fost odată o pereche de oameni.

Şi-a comandat o duzină de cămăşi.

Prepoziţia *de* devine pronume relativ, când apare în alte contexte:

“La case mari domneşti/ De se văd în Stoeneşti,/ Mândra masă e întinsă ” (V.Alecsandri)

Pronumele relativ *ce* are valoare adverbială, având sensul *de cât*:

“Mai trecu ce mai trecu.” (P.Ispirescu)

În propoziţii exclamative, sensul pronumelui *ce* este *cât de:*

“Ce mult se iubeau şi ce bine trăiau ei aşa pierduţi cu mintea ca-ntr-o poveste.” (Al.Vlahuţă)

Şi numeralul *una* are valoare adverbială. El exprimă ideea de unitate, de solidaritate sau de continuitate în spaţiu şi timp, ca în exemplele:

“Să fim una amândoi.” (V.Alecsandri)

“S-apuci pe drumul ista de la răsărit şi să nu faci nici la dreapta, nici la stânga, ci s-o ţii una.” (basm popular)

El o ţine una.

Alteori, adverbele, pronumele, conjuncţia trec la semiadverbe:

Locuieşte aproape.

Este aproape bolnavă.

Ştiu totul.

El tot vorbea.

A mâncat şi pâinea şi cartofii.

A mâncat şi ciorba.

Imaginea completă cu privire la schimbarea valorii clasei morfologice a adverbului nu putem avea decât adăugând că multe adverbe şi locuţiuni adverbiale se transformă în prepoziţii şi locuţiuni prepoziţionale care se construiesc cu Genitivul, prin simpla articulare: *înaintea, înapoia, dinaintea, dedesubtul, îndărătul, împotriva, în faţa, în spatele.*

Toţi îi stăteau împotrivă.(adverb)

A plecat împotriva voinţei lui.(prepoziţie)

La sosire mi-a ieşit înainte. (adverb)

Nu vedeam înaintea ochilor.(prepoziţie)

Când călătoreşte, stă numai în faţă.(adverb)

A răsărit un pom în faţa casei.(prepoziţie)

Uneori, forma articulată se întâlneşte în ambele contexte:

Noi suntem contra duşmanului. (adverb)

Noi suntem contra. (prepoziţie)

Prin conversiune mai pot deveni prepoziţii substantivele şi verbele la participiu:

Graţie străduinţei depuse şi-a atins scopul.

Într-o iarnă, mulţumită unui om de inimă, izbutise să pătrundă.

Datorită câinelui am fost salvaţi.

Au tendinţa de a deveni prepoziţii unele adverbe ca de exemplu, *conform, contrar,* când sunt urmate de un Dativ:

„Vă invit dar.....ca de urgenţă să satisfaceţi, conform legii, justele reclamaţiuni ale doamnei directoare.” (I.L.Caragiale)

Contrar hotărârii luate, el se întoarse la ai săi.

Adverbele *decât, ca, cât*, atunci când introduc complementul comparativ pot fi urmate direct de un Acuzativ, apropiindu-se de valoarea prepoziţiei:

Străluceşte ca soarele.

A scris mai frumos decât tine.

E înalt cât tine.

Adverbul *decât* mai poate avea construcţie de prepoziţie şi când exprimă cumulul sau excepţia:

A mai venit şi altcineva decât tine.

N-a mai venit nimeni altcineva decât tine.

Prepoziţiile *până* şi *de* devin conjuncţii în anumite contexte:

Ai timp până mâine. (prepoziţie)

Stau până mă conving. (conjuncţie)

Inelul era de platină. (prepoziţie)

Mă întreabă de mai stau. (conjuncţie)

Am mers de am văzut. (conjuncţie)

Adverbele *când, precum , cum ,încotro, unde, cât* devin adverbe relative cu valoare conjuncţională:

“Aşa-i fusese drag în tinereţe Lipan, aşa-i era drag ş-acum când aveau copii mari cât dânşii. ” (“Baltagul”, M. Sadoveanu)

Prepoziţia *cu* şi locuţiunea prepoziţională *împreună cu* au valoarea conjuncţiei coordonatoare copulative *şi*:

Tata cu mama s-au dus la piaţă. Tata împreună cu mama s-au dus la piaţă.

Pronumele interogativ *ce* poate deveni interjecţie, în vorbirea dialogată, cu sensul de *poftim, cum adică*: “O! O! viaţă, arde-te-ar focul! Murmură dânsul, oprindu-se în poartă.

- Ce? Blestemi viaţa? ” (M.Sadoveanu)

Prepoziţia *de* se poate converti şi ea în interjecţie:

“ De! Jupâne, ştiu şi eu? ” (I.L.Caragiale)

Interjecţiile au valoare predicativă- interjecţii predicative:

Hai la o plimbare cu barca. (să mergem)

„ Pupăza zbrrr! pe-o dugheană.” (I.Creangă)

„ Şi eu haţ! de sumanul moşneagului ” (I.Creangă)

Adverbele pot constitui uneori singure predicatul - adverbe predicative:

Desigur că m-aţi crede un erou.

E probabil că în clipa asta hârtiile se află la tribunal.

Infinitivul poate, prin reconversie, să-şi recapete funcţionalitatea verbală, devenind predicat, când are următoarele valori:

- valoarea indicativului învechit: “ Un boier crezu a-şi ascunde negrul trecut îmbrăcând haina şi mai neagră a monahismului.” (B.P.Haşdeu)

- valoare de imperativ: A se agita înainte de folosire!

- valoare de gerunziu: Referatul începe prin a arăta efectele negative ale poluării.

Verbele la supin pot să-şi recapete şi ele funcţionalitatea verbală, prin reconversie, când au valoare de imperativ: De reţinut ideile principale din lecţie!

NOTĂ: *Conversiunea se poate realiza şi prin transformarea unor părţi de vorbire în auxiliare- cuvinte care îşi pierd autonomia lexico-sematică*:

* verbele auxiliare care ajută la formarea unor moduri şi timpuri compuse - perfect compus, viitorul, viitorul anterior, conjunctiv perfect, prezumtivul, infinitivul perfect. Verbele auxiliare sunt *a vrea, a fi, a avea*.

Să fi fost altul în locul meu i-ar fi rupt dinţii. Oi fi mirosind.....Am gustat de dimineaţă nişte anghelică.

“....strigă el enervat de a fi chemat în teatru la rampă.”

În secolul nostru s-a născut şi s-a sfârşit un stat foarte interesant.

Voi fi bătrân şi singur, voi fi murit de mult. O găsi el unde să se ascundă.

„ Ai să laşi cu nouă lei, moş Nechifor, şi te-a mai cinsti şi fecioru-meu la Piatră.”

Unele adverbe ajută la formarea gradelor de comparaţie: *mai, tot*, etc.:

“ Pe-a mele ceruri să răsai/Mai mândră decât ele ”

„ A putut trimite cu primejdie mai puţină decât oricând răvaşul său.” (M.Sadoveanu)

Era tot aşa de obosit ca şi ieri. Era cu totul şi cu totul alb.

„ Din rude mari împărăteşti/O prea frumoasă fată ” (M.Eminescu)

„Mult bogat ai fost odată,/mult rămas-ai tu sărac”. (M.Eminescu)

După cum se observă, conversiunea este un proces amplu şi nu în toate aspectele ei este vorba de îmbogăţirea vocabularului, ci de mişcări cu totul surprinzătoare ale unor părţi de vorbire către altele.

**Bibliografie selectivă**

1. Alecsandri Vasile, *Poezii*, Editura Herra, Bucureşti, 2010;

2. Caragiale Ion Luca, *O scrisoare pierdută*, Editura Semne, 2013;

3. Români celebri, *Cunoaşte-l pe Ion Creangă*, Editura Gama, 2013;

4. Sadoveanu Mihail, *Baltagul*, Editura Mihail Sadoveanu, 2013;

5. Ştefănescu Alex, *Eminescu, poem cu poem. Luceafărul*, Editura All, 2015.